Diari Oficial de la Generalitat Valenciana


Sumari del DOGV 2763, del 05-06-1996 (1996/838383)

RESOLUCIÓ de 15 de maig de 1996, de la Conselleria d'Indústria i Comerç per la qual s'atorga a Enagás, SA la concessió administrativa per al subministrament de gas natural per a usos industrials als termes municipals d'Albalat de la Ribera i Sueca (València).
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2763

Data del DOGV
:   05-06-1996

Secció del DOGV
:   ALTRES DISPOSICIONS

Número del document
:   1996/838383


Data del document
:   15-05-1996

Organisme emissor
:   Conselleria d'Indústria i Comerç

Tipus de document
:   Resolució

RESOLUCIó de 15 de maig de 1996, de la Conselleria d'Indústria i Comerç per la qual s'atorga a Enagás, SA la concessió administrativa per al subministrament de gas natural per a usos industrials als termes municipals d'Albalat de la Ribera i Sueca (València).   
L'empresa Enagás, SA, a través del Servei Territorial de València, ha sol·licitat la concessió administrativa per a la conducció, distribució i subministrament de gas natural per a usos industrials als termes municipals d'Albalat de la Ribera i Sueca (València), i amb aquesta finalitat ha presentat la corresponent documentació tècnica.  
La sol·licitud d'Enagás, SA, es va sotmetre a informació pública, publicant-se en anuncis en el Butlletí Oficial de l'Estat de data 28 de juny de 1995, en el Butlletí Oficial de la Província de València de data 6 de juny de 1995, i en els diaris locals Las Provincias el 3 de juny de 1995 i Levante el 31 de maig de 1995.  
La sol·licitud es va notificar als ajuntaments d'Albalat de la Ribera i Sueca, als efectes previstos en l'article 6 de la Llei 10/1987, de 15 de juny, de Normes Bàsiques per a un desenvolupament coordinat d'actuacions en el sector de combustibles, perquè exerciren, en el termini de 20 dies, la facultat prevista en el paràgraf tercer de l'article 1 de l'esmentada llei, responent en ambdós casos de manera desfavorable a l'esmentat exercici.  
Vist l'informe favorable a la concessió administrativa emés pel Servei Territorial d'Indústria i Energia de València de data 14 de març de 1996, i en el qual manifesten que passat el termini concedit no s'han presentat al·legacions referents a la concessió, però sí a l'expedient d'autorització de la conducció que es tramita simultàniament.  
Acomplits els tràmits reglamentaris en l'expedient instruït a aquest efecte, aquesta Conselleria d'Indústria i Comerç, a proposta de la Direcció General d'Indústria i Energia ha resolt:  
Atorgar a Enagás, SA, la concessió administrativa per a la conducció, distribució i subministrament de gas natural per a usos industrials als termes municipals d'Albalat de la Ribera i Sueca (València), amb les següents característiques:  
El gas que s'ha de distribuir serà gas natural, de la segona família, segons UNE-60943.  
Pressió de disseny: 45 bar (relatius). Pressió mínima d'arribada a l'usuari: 4 bar (relatius).  
La longitud total del traçat és de 15.891 metres, dels quals 2.955 metres discorren pel terme municipal d'Algemesí, 4.304 metres per Albalat de la Ribera i 8.632 metres per Sueca.  
Les canonades de la xarxa bàsica de distribució seran d'acer al carboni sense soldadura, segons especificació API 5L grau B, amb revestiment a base de polietilé extrudit sobre el tub realitzat en fàbrica i tindran, segons els trams, diferents diàmetres, compresos entre 2" i 4".  
El pressupost de les instal·lacions de distribució ascendeix a la quantitat de 182.307.520 pessetes.  
Aquesta concessió s'ajustarà a les següents condicions:  
Primera  
Enagás, SA, constituirà, en el termini d'un mes, una fiança per valor de 3.859.616 pessetes, import del 2% del pressupost que figura en l'expedient, per a garantir el compliment de les seues obligacions, d'acord amb l'article 13 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre. L'esmentada fiança es constituirà en la Tresoreria del Servei Territorial de València de la Conselleria d'Economia i Hisenda, en metàl·lic, taló conformat, valors de l'estat o de la Generalitat Valenciana, o mitjançant aval bancari, segons el que disposa l'article 11, apartat 3, del Decret 1.775/1967, de 22 de juliol, o mitjançant el contracte d'assegurança concertada amb entitats d'assegurances de les sotmeses a la Llei 33/1984, de 2 de agost de 1984.  
La fiança es tornarà a Enagás, SA, una vegada que autoritzades les instal·lacions i construïdes en els terminis que s'establisquen en l'autorització per al seu muntatge, el Servei Territorial d'Indústria i Energia de València formalitze l'acta de posada en marxa de les instal·lacions.  
Segona  
Enagás, SA, haurà d'iniciar el subministrament de gas en el termini d'un mes, comptat a partir de la data en què el Servei Territorial d'Indústria i Energia de València formalitze l'acta de posada en marxa de les instal·lacions.  
Tercera  
Les instal·lacions s'han de preveure perquè responguen als avenços tecnològics en el camp del gas i aconseguir proveïments més flexibles i segurs. Amb aquesta finalitat els sistemes de distribució del gas hauran de ser objecte d'una progressiva modernització i perfeccionament, adaptant-se a les directrius que marquen la Conselleria d'Indústria i Comerç i el Ministeri d'Indústria i Energia.  
Les instal·lacions de distribució hauran de complir el que s'estableix en el Reglament de Xarxes i Connexions de Combustibles Gasosos vigent.  
El canvi de les característiques de gas subministrat, o la substitució per una altre d'intercanviable requerirà l'autorització de la Direcció General d'Indústria i Energia, d'acord amb l'article 8, apartat c), del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre.  
Quarta  
El subministrament de gas haurà de prestar-se complint estrictament el capítol V del reglament general esmentat i especialment l'article 34, pel qual Enagás, SA, està obligada a efectuar el subministrament i realitzar les ampliacions necessàries per a atendre qualsevol peticionari que sol·licite el servei, en els termes de la concessió. En el cas que el concessionari es negue a prestar el subministrament sol·licitat al·legant insuficiència de mitjans tècnics, el Servei Territorial d'Indústria i Energia de València comprovarà si té fonament tècnic aquesta negativa i si no en té farà obligatori el subministrament i, si escau, podrà imposar o proposar la corresponent sanció.  
Cinquena  
El concessionari haurà de mantenir un correcte subministrament i un adequat i eficient servei de manteniment de les instal·lacions, reparació d'avaries, reclamacions i, en general, d'atenció a l'usuari, i serà responsable de la conservació i el bon funcionament d'aquestes, d'acord amb el que disposa l'article 27 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, i les obligacions i responsabilitats del qual s'imposen, tant al concessionari com a la resta de persones físiques o entitats relacionades amb la instal·lació o el subministrament d'aquestes.  
Abans d'estendre l'acta de posada en marxa de les instal·lacions, el Servei Territorial d'Indústria i Energia de València exigirà la presentació de la documentació acreditativa que Enagás, SA, disposa d'un servei adequat a l'efecte del compliment d'aquesta condició i ho comprovarà en visita d'inspecció.  
Sisena  
La determinació de les tarifes d'aplicació del subministrament de gas es regirà per les disposicions vigents en el moment sobre la matèria. El concessionari s'ajustarà a qualsevol de les prescripcions que s'establisquen en el Reglament General esmentat, així com al model de pòlissa annexa a aquest i a totes les disposicions que hagen dictat o que dicten la Conselleria d'Indústria i Comerç i el Ministeri d'Indústria i Energia sobre subministrament de gasos combustibles i les seues instal·lacions.  
Setena  
Aquesta concessió s'atorga per un termini de 75 anys, comptats a partir de la publicació d'aquesta resolució en el Diari Oficial de la Generalitat Valenciana, durant el qual, Enagás, SA, podrà efectuar la distribució de gas mitjançant les instal·lacions a què s'ha fet referència i la xarxa bàsica de les quals es defineix en el projecte presentat. Les esmentades instal·lacions revertiran a la Generalitat Valenciana en acabar el termini esmentat.  
Vuitena  
El Servei Territorial d'Indústria i Energia de València vetlarà pel compliment de les condicions estipulades en aquesta resolució.  
Una vegada autoritzades i construïdes les instal·lacions, el Servei Territorial d'Indústria i Energia de València haurà d'inspeccionar la totalitat de les obres i muntatges efectuats. Abans de l'alçament de l'acta de posada en marxa, el Servei Territorial d'Indústria i Energia de València, haurà de demanar un certificat final d'obra, signat pel tècnic competent i visat pel col·legi oficial corresponent, en el qual conste que la construcció i muntatge de les instal·lacions s'han efectuat d'acord amb les normes que s'hagen aplicat en el projecte, amb les normes de detall que haja aprovat l'esmentat Servei Territorial, així com la resta de normes tècniques vigents que hi siguen d'aplicació.  
Els reconeixements, assajos i proves de caràcter general o parcial que d'acord amb les disposicions en vigor s'hagen de realitzar en les instal·lacions compreses en la zona de concessió, les haurà de comunicar el concessionari al Servei Territorial d'Indústria i Energia de València amb la deguda antelació, a fi que les inspeccions corresponents puguen efectuar-se abans de procedir a l'ompliment de les rases per a la línia de canalitzacions o anteriorment a la realització de les operacions que posteriorment puguen dificultar-les en qualsevol instal·lació objecte d'aquesta concessió.  
Novena  
Seran causa d'extinció d'aquesta concessió, a més de les indicades en l'article 17 del Reglament General del Servei Públic de Gasos Combustibles, les següents:  
a) L'incompliment de l'article 13 del vigent Reglament General del Servei Públic de Gasos Combustibles.  
b) La introducció de qualsevol variació o ampliació no autoritzada per la Conselleria d'Indústria i Comerç en l'execució del projecte de les instal·lacions bàsiques, llevat de les modificacions necessàries perquè es complisquen les disposicions vigents.  
c) Si no es porten a cap les instal·lacions d'acord amb les condicions imposades en aquesta resolució i en l'autorització per al muntatge d'aquestes.  
No obstant això, si per evolució de la tècnica de distribució de gas, o per altres causes, no és adequat el manteniment d'alguna o d'algunes de les instal·lacions objecte d'aquesta resolució, Enagás, SA, podrà sol·licitar de la Conselleria d'Indústria i Comerç:  
1. Autorització per a la modificació o substitució de les instal·lacions, sense alterar la resta de les condicions de la concessió i amb el mateix termini de reversió que les instal·lacions substituïdes, o bé  
2. L'atorgament de la corresponent concessió per a les noves instal·lacions, si per la importància de les inversions que aquestes comporten no es poguera obtenir una compensació econòmica adequada durant el termini que restara per a la caducitat de la concessió abans esmentada, tot i tenint en compte sempre els drets que la Generalitat Valenciana puga tenir sobre els elements canviats.  
Deu  
La concessió s'atorga sense perjudicis de tercers i salvant els drets particulars.  
Aquesta concessió s'atorga independentment de les autoritzacions, llicències o permisos de competència municipal, provincial o d'altres que siguen necessaris per a la realització de les obres per a les instal·lacions de gas.  
Onze  
Les instal·lacions que s'han d'establir compliran les disposicions i normes tècniques que en general hi siguen d'aplicació i en particular les corresponents del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, normes per a la seua aplicació o complementàries, reglaments electrotècnics i totes les altres disposicions que es dicten sobre el servei públic de subministrament de gasos combustibles.  
Contra aquesta resolució, que posa fi a la via administrativa, s'hi podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la notificació d'aquesta, de conformitat amb el que disposa l'article 58.3 de la Llei Reguladora de la Jurisdicció de 27 de desembre de 1956.  
València, 15 de maig de 1996.- El conseller d'Indústria i Comerç: Diego Such Pérez.